Mille Gejl
Mille Gejl er en dansk fodboldspiller, der spiller for den amerikanske klub North Carolina Courage og for det danske landshold. Hun har spillet 27 landskampe og scoret 7 mål for Danmark (pr. 7. august 2023).
Mille Gejl spillede ungdomsfodbold i Varde IF, inden hun i 2015 skiftede til Kolding Q. I 2018 fortsatte hun karrieren i Brøndby, hvor hun bl.a. var med til at vinde det danske mesterskab i 2019. I juni 2021 blev Mille Gejl solgt til den svenske klub BK Häcken, hvor hun hurtigt blev en fast del af holdets startopstilling. Efter i alt 68 kampe og 19 mål samt et svensk mesterskab for Häcken skiftede den målfarlige angriber i januar 2023 til North Carolina Courage, hvor hun blev klubkammerater med landsholdkollegaen Rikke Marie Madsen.
Mille Gejl nåede semifinalen ved EM for U19-hold i 2018 og debuterede på A-landsholdet den 21. januar året efter i en venskabskamp mod Finland. Her scorede hun det enlige mål i Danmarks 1-0-sejr. Ved EM i 2022 (udsat fra 2021 pga. coronapandemien) fik hun kun en enkelt kamp, men spillede en vigtig rolle i kvalifikationsturneringen til VM i 2023, hvor hun var med i syv kampe og scorede tre mål. Ved selve slutrunden, hvor Danmark nåede ottendedelsfinalen, spillede hun to kampe.